Endagiriro y’ekibuga Mukono okuva mu kibuga Kampala. Ekibuga Mukono kyesudde kkirommita abiri mu emu n’obutundu munaana okuva mu kibuga ky’eggwanga ekikulu Kampala era ng’okutuukayo mu ntambula ey’olukale eya ttakisi kikutwalira essaawa nga bbiri olw’akalippagano k’ebidduka akali ku luguudo olwo. Oluguudo olukutuusa e Mukono lwe luyitibwa Jinja Road era nga lugendera ddala okutuuka ku muliraano e Kenya mu Buvanjuba bwa Yuganda. Ekibuga kino kiri mu Buvanjuba bwa Kampala. Okuva ku kibangirizi kya Ssemateeka ku Kampala Road, ng’oli mu ttakisi eyita ku Bbanka ya Uganda enkulu, wuuyo ku bitaala bya Jinja Road okumpi ne woofiisi z’Akakiiko k’Ebyokulonda. Wano nno era waliwo enkulungo okuli enguudo eziwerako ng’olumu lugenda Luzira ku kkomera, olulala lwambuka ku kisaawe ky’ameefuga e Kololo so ng’ate olulala lwe lusigala lugenda e Jinja. Wano wennyini era waliwo woofiisi za minisitule y’ensonga z’omunda mu ggwanga. Okuva mu kifo kino ttakisi egendera ddala kkirommita ssatu okutuuka e Lugogo ku kibangirizi kya Bannamakolero. Nga waakayisa ekibangirizi kino osanga ekkubo eridda ku mukono ogwa ddyo nga ligenda ku ssettendekero lya Makerere University Business School era ng’ekifo kino kiyitibwa Nakawa. Bw’ova awo odda ku ssundiro ly’amafuta erya kkampuni ya Shell ku mukono ogwa kkono era waliwo n’akatale. Oluva awo osanga kkampuni etunda emmotoka eya Spear Motors era nga nawo waliwo amasaŋŋanzira n’amakubo ag’enjawulo agava ku kkubo eddene okuli eridda e Ntinda, ng’ate eddala lidda Kinnawattaka. Wano nno weeyongerayo era oluvannyuma mu kkirommita nga bbiri osanga akatundu akayitibwa Bbanda awali ekkubo eryambuka ku Kyambogo University olyoke odde mu kabuga Kireka. E Kireka wano waliwo ebintu bingi ebikulu omuli olubiri lwa Ssaabasajja Kabaka, ekkubo erigenda ku biggwa by’Abajulizi e Namugongo so ng’ate era oyunga butereevu ku luguudo lwa Northern Bypass. Wano nno bwe mweyongerayo mutuuka ku kisaawe kya Mandela National Stadium e Namboole ate era n’osanga akabuga akalala akayitibwa Bweyogerere. Okuva awo, kkirommita bbiri osanga ekkolero lya Coca-cola erya Century Bottling company e Namanve ate era nga waliwo amakolero amalala nkumu nga mu kiseera kino wayitibwa Namanve Industrial Area. Bwe muva awo muvuga kkirommita endala nga mukaaga zokka ng’otuuse mu kibuga Mukono naye nga wakati awo waliwo ebitundu ebirala nga Kigunga ne Sseeta. Bw’oba otuuka mu kibuga Mukono osooka kusanga luguudo ku mukono ogwa ddyo olwambuka ku Ssettendekero wa Uganda Christianity University ate nga ku kkono awo wennyini waliwo woofiisi z’ekitongole kya Umeme.